Verslunarmannahelgin er framundan . Hvernig ætla þau Guðni Gíslason , Sigtryggur Ari Jóhannsson og Anna Hafþórsdóttir að nýta helgina ? Fór aldrei á útihátíðir Guðni Gíslason , ritstjóri Fjarðarfrétta í Hafnarfirði , ætlar að vera í Fljótshlíðinni um verslunarmannahelgina eins og oftast áður . „ Þar hittumst við afkomendur þriggja systra frá Kirkjulækjarkoti , förum í leiki , grillum og njótum samverunnar . Hópurinn stækkar með hverju árinu og gleðin verður sífellt meiri . Svo er stutt í Kotmótið þar sem hlusta má á fallega tónlist og góðan boðskap , “ segir Guðni . „ Eftirminnilegasta verslunarmannahelgin er alltaf síðasta verslunarmannahelgin enda fellur annað hratt í gleymsku . Ég fór aldrei á útihátíðir sem unglingur en eflaust hefði slík heimsókn orðið eftirminnileg . “ Um helgina verður Sigtryggur Ari Jóhannsson ljósmyndari á ferðalagi heim til Íslands frá ítölsku eyjunni Elbu . „ Ég mun aka til Flórens og fljúga þaðan heim eftir notalegt ferðalag með fjölskyldunni , “ segir Sigtryggur og ritjar upp eftirminnilega verslunarmannahelgi frá því hann var sautján ára . „ Þá var ég ráðinn í afleysingar sem kokkur á rækjubát . Ég þurfti að læra ansi margt og það hratt . Það var lítið sofið þá helgina , en veðrið var gott og flest gekk vel . “ Svolítið erfitt að anda Leikkonan Anna Hafþórsdóttir er þessa dagana að skrifa handrit að þáttaseríu og ætlar að vera í Reykjavík um verslunarmannahelgina . „ Ég ætla að vera í Reykjavík að þessu sinni og stefni að því að hafa það huggulegt með vinum og kærasta . Kannski kíki ég á Innipúkann , “ segir Anna . Hún segir að eftirminnilegasta verslunarmannahelgin til þessa hafi verið þegar hún fór á Mýrarboltann á Ísafirði fyrir nokkrum árum . „ Liðið mitt var í mjög þröngum camouflage-heilgöllum , sem fóru yfir allt höfuðið . Það var svolítið erfitt að anda í þeim , enda náðum við ekki langt á mótinu sjálfu en við rústuðum búningakeppninni sem var auðvitað aðalmarkmiðið . “